Xanlar Qurbanov

Xanlar Kazım oğlu Qurbanov (20 yanvar 1950, Bakı – 8 avqust 2020, Bakı) —
SSRİ idman ustası, beynəlxalq dərəcəli güləş hakimi,
alim, pedaqoq, pedaqoji elmlər üzrə fəlsəfə doktoru, professor.
Azərbaycan Milli İdman Növləri Assosiasiyasının təsisçisi və prezidenti,
Azərbaycan Olimpiya Akademiyasının vitse-prezidenti,
Avropa Beynəlxalq Zorxana Konfederasiyasının vitse-prezidenti olmuşdur.

 Həyatı və təhsili 
Xanlar Qurbanov 20 yanvar 1950-ci ildə Bakı şəhərinin Dağlı məhəlləsində anadan olmuşdur.
O, Xızı - Bərmək mahalının qədim Xələnc kəndinin pəhləvan nəslindən gəlir.

1968-ci ildə Azərbaycan Dövlət Bədən Tərbiyəsi və İdman İnstitutuna daxil olmuş,
1972-ci ildə oranı uğurla bitirmişdir.

Tələbəlik illərində sərbəst güləş üzrə respublika və beynəlxalq yarışlarda iştirak etmiş,
mükafatlar qazanmışdır.
1970-ci ildə sərbəst güləş üzrə SSRİ idman ustası adına layiq görülmüşdür.

 Elmi və pedaqoji fəaliyyəti 
1972-ci ildən Azərbaycan Dövlət Bədən Tərbiyəsi və İdman İnstitutunun
güləş kafedrasında müəllim kimi fəaliyyətə başlamışdır.

1977-ci ildə “Güləşmə və onun metodikası” kafedrasının baş müəllimi olmuşdur.
1982-ci ildə Ümumittifaq dərəcəli hakim adına layiq görülmüşdür.

1986-cı ildə Moskva şəhərində Ümumittifaq Bədən Tərbiyəsi Elmi-Tədqiqat İnstitutunda
dissertasiya müdafiə edərək pedaqoji elmlər namizədi
(pedaqoji elmlər üzrə fəlsəfə doktoru) elmi dərəcəsini almışdır.

1988-ci ildə Məşqçilik fakültəsinin dekan müavini,
elə həmin ildə dosent vəzifəsinə təyin edilmişdir.

1989–2020-ci illərdə “Güləşmə və onun metodikası”
(sonradan “İdmanın təkmübarizlik növləri”) kafedrasının müdiri olmuşdur.

200-dən artıq elmi məqalənin, dərsliklərin, dərs vəsaitlərinin
və metodiki vəsaitlərin müəllifidir.

 İctimai və təşkilati fəaliyyəti 
1990–1995-ci illərdə Bakı Şəhər Sovetinin deputatı olmuş,
ictimai-siyasi həyatda fəal iştirak etmişdir.

1990-cı ildən Azərbaycan Milli İdman Növləri Assosiasiyasının prezidenti kimi fəaliyyət göstərmişdir.

Azərbaycan Güləş Federasiyasının
Sərbəst güləş və Yunan-Roma güləşi üzrə İcra Komitəsinin üzvü olmuşdur.

1991-ci ildə Azərbaycan Respublikasının Əməkdar məşqçisi fəxri adına layiq görülmüşdür.

1995–2003-cü illərdə Azərbaycan qadın güləşi yığma komandasının
baş məşqçisi vəzifəsində çalışmışdır.

1996-cı ildə Azərbaycan Olimpiya Akademiyasının vitse-prezidenti seçilmişdir.

 Beynəlxalq fəaliyyəti 
Xanlar Qurbanov beynəlxalq idman ictimaiyyətində tanınmış mütəxəssis olmuşdur.

1995-ci ildə Türkiyənin İstanbul Tibb-Spor Universiteti tərəfindən
“professor” fəxri adına layiq görülmüşdür.

1993-cü ildə Beynəlxalq Güləş Federasiyasının (FİLA)
Elmi Komissiyasının üzvü olmuşdur.

2006-cı ildə FİLA-nın beynəlxalq dərəcəli hakimi,
2007-ci ildə isə Beynəlxalq Zorxana İdman Federasiyasının (BZİF)
beynəlxalq dərəcəli hakimi olmuşdur.

2008-ci ildə BZİF-in Texniki Komissiyasının üzvü,
elə həmin ildə Avropa Zorxana İman Federasiyasının (EZİF)
vitse-prezidenti və texniki komissiyasının sədri seçilmişdir.

 Təltif və mükafatları 
 1970 — SSRİ idman ustası
 1982 — Ümumittifaq dərəcəli hakim
 1991 — Azərbaycan Respublikasının Əməkdar məşqçisi
 2001 — “Tərəqqi” medalı
 2006 — Azərbaycan Respublikasının Əməkdar bədən tərbiyəsi və idman xadimi
 2006 — FİLA-nın beynəlxalq dərəcəli hakimi
 2007 — Beynəlxalq Zorxana İman Federasiyasının beynəlxalq dərəcəli hakimi
 “Azərbaycanın tanınmış alimləri”
 “XXI əsr Azərbaycan ziyalıları” diplomları
(Vektor Beynəlxalq Elmi Mərkəzi tərəfindən)

 Vəfatı 
Xanlar Qurbanov 8 avqust 2020-ci ildə Bakı şəhərində vəfat etmişdir.

 Ailəsi 
Oğlu Kazım Qurbanov — idman sahəsində fəaliyyət göstərən mütəxəssisdir.

 İstinadlar 

Kateqoriya:Azərbaycan alimləri
Kateqoriya:Azərbaycan pedaqoqları
Kateqoriya:Azərbaycan güləşçiləri
Kateqoriya:Azərbaycan Respublikasının əməkdar məşqçiləri
Kateqoriya:1950-ci ildə doğulanlar
Kateqoriya:2020-ci ildə vəfat edənlər
Kateqoriya:Bakıda vəfat edənlər